ToekomsVenster: Om op gereken te kan wordhttps://rak2.spens.co.za/radio/2017/533.mp3 Foto: René Roux. Lees: 2 Konings 10:1-18 Ons het reeds gesels oor Betroubaar-wees en 2 Timoteus 2:2 saam gelees. Wanneer ŉ mens Spreuke 20:6 lees – “Baie gee te kenne dat hulle getrou is, maar wie kan ŉ werklik betroubare mens vind?” – besef ŉ mens dat baie ouens se fietsies sonder ŉ saal is! Handelinge 13:2 vertel hoedat Barnabas en Saulus vir die Here afgesonder is om die werk te doen waarvoor Hy hulle geroep het. Maar sekerlik, geroep-wees en afgesonder-wees moet “volmaak” gemaak word deur ons betroubaarheid … anders gaan die fietsie nêrens, nie waar nie? Daarom dat Paulus se woorde aan Timoteus (tweede brief, 2:2) treffend bly: “Wat jy my voor baie getuies hoor verkondig het, moet jy toevertrou aan betroubare manne wat bekwaam sal wees om dit ook aan ander te leer.” Nou wat gemaak wanneer jy besef dat jou fietsie soms ŉ saal (betroubaarheid) kort? Galasiërs 5:22 herinner ons gelukkig daaraan dat getrouheid (faithfulness) deel is van die vrug van die Gees, m.a.w. ŉ Christus-karaktereienskap wat die Gees in ons lewe wíl en kán bewerk. Ek wonder hoe jou joernaal-inskrywing vandag gaan lyk … het jy al ooit nagedink oor betroubaarheid as ŉ Christus-karaktereienskap wat verder deur sy Gees geslyp en gevorm kan word in jou lewe? Waar het dit al in jou lewe gebeur dat jy teruggedeins het om op die bandwagon te klim, ŉ oomblik waarin betroubaarheid by jou ontbreek het? Wat daarvan dat jy en die Heilige Gees saam ŉ werksessie hieroor hou? Here, hoeveel keer het U al u hand uitgehou na my vir die missie wat in u hart gebrand het, maar was my fietsie sonder saal … het ek nie opgedaag nie, het betroubaarheid by my ontbreek. Jammer, Here. Amen.